b'\n_START_ARTICLE_\nIridologija\n_START_PARAGRAPH_\nIridologija oziroma iridodiagnostika spada v podro\xc4\x8dje medicine, ki ga imenujemo refleksologija in je del alternativne medicine, ki se ukvarja z diagnostiko iz o\xc4\x8desne \xc5\xa1arenice.\n_START_SECTION_\nZgodovina\n_START_PARAGRAPH_\nIridodiagnostika naj bi se pojavila skupaj s \xc4\x8dlove\xc5\xa1tvom, njen za\xc4\x8detnik ni znan. Z njo naj bi se \xc5\xbee pred 3000 leti ukvarjali v Indiji in na Kitajskem. Posve\xc4\x8dala sta se ji tudi Hipokrat in Filostrat ter zdravniki v starem Egiptu v \xc4\x8dasu vladavine faraona Tutankamona. V babilonski knji\xc5\xbenici sta shranjena dva papirusa z zapisom o metodi diagnosticiranja bolezni s \xc5\xa1arenice. Iridodiagnostika je bila za tem dolga leta pozabljena, ponovno pa so obudili v 17. stoletju v Nem\xc4\x8diji, najdeni so tudi zapisi o iridodiagnostiki iz leta 1724 v knjigi kitajskega cesarja \xc4\x8ceng Lunga.._NEWLINE_Posebno mesto v zgodovini iridologije ima mad\xc5\xbear dr. Ignaz von Peczely iz 19. stoletja. Legenda pravi, da je Peczely opazil podobnost \xc5\xa1arenice \xc4\x8dloveka, ki ga je zdravil zaradi zlomljene noge, z o\xc4\x8desom sove, ki je prav tako imela zlomljeno nogo._NEWLINE_Iridologija se je na Slovenskem pojavila \xc5\xbee okrog leta 1920, ko je bila v Slovenski Bistrici ustanovljena \xc5\xa1ola geomantike in iridologije.\n_START_SECTION_\nKdo se lahko ukvarja z iridodiagnostiko?\n_START_PARAGRAPH_\nDiagnostik mora imeti primerno medicinsko izobrazbo oziroma mora biti zdravnik. Znati mora hitro razmi\xc5\xa1ljati (pregledi morajo biti hitri, sploh pri otrocih,ki so te\xc5\xbeko pri miru, diagnoza se vedno postavlja v \xc5\xbeivo med pregledom), dobro mora lo\xc4\x8devati barve in njihove odtenke, biti mora sposoben natan\xc4\x8dnega lociranja lis na \xc5\xa1arenici. Imeti mora dobro razvito intuicijo (\xc5\xa1arenica vsakega posameznika druga\xc4\x8dna), znati mora analiti\xc4\x8dno razmi\xc5\xa1ljati in dobro opazovati pacienta (kot celoto). Izjemno priporo\xc4\x8dljivo je poznavanje tujih jezikov, saj je ve\xc4\x8dina strokovne literature napisane v nem\xc5\xa1\xc4\x8dini in ru\xc5\xa1\xc4\x8dini. Iridodiagnostik, ki postavi diagnozo je zadol\xc5\xbeen tudi za izvajanje zdravljenja._NEWLINE_Zaradi neprimerne izobrazbe ljudi,ki se oziroma so se ukvarjali z iridodiagnostiko, naj bi se njen napredek upo\xc4\x8dasnil, v Evropi je pri\xc5\xa1lo do opaznega zastoja._NEWLINE_Rusija je edina dr\xc5\xbeava v kateri se razvoj te metode ni zavrl. Razlog se skriva v tem, da je vsa alternativna medicina v Rusiji priznana na isti ravni kot uradna medicina. Na nekaterih medicinskih fakultetah obstajajo celo katedre za iridodiagnostiko in akupunkturo. Zdravniki se lahko izpopolnjujejo na podro\xc4\x8dju vseh alternativnih strok. O iridodiagnostiki naj bi bilo napisano tudi kar nekaj doktorskih disertacij.\n_START_SECTION_\nMetode\n_START_PARAGRAPH_\nIridologi trdijo, da so vsi organi so prek \xc5\xbeiv\xc4\x8dnega sistema posredno povezani s \xc5\xa1arenico. \xc5\xbdiv\xc4\x8dni impulz naj bi pripotoval do to\xc4\x8dno dolo\xc4\x8denega dela \xc5\xa1arenice in se pokazal v obliki znaka dolo\xc4\x8dene barve, oblike in globine. Impulz naj bi najprej zaznali \xc5\xbeiv\xc4\x8dni kon\xc4\x8di\xc4\x8di notranjega organa, nato ta impulz potuje naprej po simpati\xc4\x8dnih in parasimpati\xc4\x8dnih \xc5\xbeiv\xc4\x8dnih vlaknih v hrbtenja\xc4\x8do ter prek vozli\xc4\x8dkov mo\xc5\xbeganskega debla naprej do hipotalamusa in talamusa, na koncu pa pripotuje do \xc5\xa1arenice. Anatomska podlaga za tako trditev ne obstaja, saj je tekstura \xc5\xa1arenice fiksen fenotipski znak, ki se med drugim uporablja za biometri\xc4\x8dno identifikacijo posameznika._NEWLINE_Iridologi primerjajo \xc5\xa1arenico s \xc5\xa1areni\xc4\x8dnimi grafi, ki razdelujejo \xc5\xa1arenico na mnogo con. Potekajo od zenice do ciliarnega roba. Prav tako razdelijo \xc5\xa1arenico na ovratnik in ciliarno cono, ki ju lo\xc4\x8duje ovratnikova nitka, ki je najdebelej\xc5\xa1i del \xc5\xa1arenice. Ta nitka na primer lo\xc4\x8duje cono prebavnih organov od ostalega dela. \xc5\xa0arenica je tako razdeljena na nekje 80 do 90 con, znotraj katerih poznamo preko 3500 znakov, podznakov, zatemnitev in posvetlitev. Se\xc5\xa1tevek vseh teh lastnosti na dolo\xc4\x8denem delu \xc5\xa1arenice pa potem daje uvid v delovanje organa oz. skupka nekih organov._NEWLINE_Iridologija kot veja alternativne medicine trdi tudi, da lahko iz analize \xc5\xa1arenice dolo\xc4\x8di tudi na\xc4\x8din pravilnega prehranjevanja in ugotovi pomanjkanje vitaminov, mineralov ter ostalih hranil.\n_START_SECTION_\nCilji in mo\xc5\xbenosti\n_START_PARAGRAPH_\nDiagnostika za\xc4\x8detnih sprememb v delovanju organov, ki pozneje povzro\xc4\x8dajo bolezni organov (rana na \xc5\xbeelodcu, vnetje prostate, jaj\xc4\x8dnikov...) in ugotavljanje natan\xc4\x8dne diagnoze dolo\xc4\x8denega organa (motnje v delovanju in razli\xc4\x8dna vnetja)._NEWLINE_Na \xc5\xa1arenici naj bi lahko razbrali znake 4 temeljnih skupin: bolezni prednikov, prebolele bolezni, sedanje bolezni in prognozo za prihodnost'